ไทยสมุทรฯ ปรับแบรนด์ มุ่งบริการดิจิทัล
บริษัท ไทยสมุทรประกันชีวิต ประกาศปรับระบบบริการนำเข้าสู่แพลตฟอร์มดิจิทัล พร้อมรื้อปรับภาพลักษณ์
11 ก.พ. 2560

โดย...วารุณี อินวันนา
บริษัท ไทยสมุทรประกันชีวิต ประกาศปรับระบบบริการนำเข้าสู่แพลตฟอร์มดิจิทัล พร้อมรื้อปรับภาพลักษณ์ หรือ รีแบรนด์อีกครั้งในรอบ 68 ปี รองรับนโยบายไทยแลนด์ 4.0 ของรัฐบาล เน้นให้ลูกค้าเชื่อมต่อได้ 24 ชั่วโมง
นุสรา (อัสสกุล) บัญญัติปิยพจน์ กรรมการผู้จัดการ บริษัท ไทยสมุทรประกันชีวิต กล่าวว่า ปี 2560 บริษัทได้ทำการปรับปรุงพัฒนาในด้านต่างๆ ให้สอดรับกับสถานการณ์ปัจจุบัน โดยเฉพาะอย่างยิ่งการก้าวสู่ประเทศไทย 4.0 ที่เทคโนโลยีสารสนเทศและนวัตกรรมมีบทบาทอย่างยิ่งในการดำเนินธุรกิจ และรองรับพฤติกรรมของลูกค้าที่ต้องการบริการที่สะดวกรวดเร็ว มีอิสระในการทำธุรกรรมต่างๆ ด้วยตัวเอง
ปัจจุบัน ลูกค้าสามารถเข้าไปดูและเปลี่ยนแปลงข้อมูลส่วนตัวผ่านระบบออนไลน์ เปรียบเทียบความคุ้มครอง ค้นหาข้อมูล ดาวน์โหลดหนังสือรับรองการชำระเบี้ยประกันได้ตลอด 24 ชั่วโมง
และเพื่อให้สอดคล้องกับโลกที่ก้าวสู่ยุคดิจิทัล นโยบายไทยแลนด์ 4.0 ตลอดจนยุคที่ผู้คนต่างปรับเปลี่ยนทัศนคติ วิธีคิดและการใช้ชีวิตที่เป็นไปตามเทคโนโลยีที่เปลี่ยนไป โดยลูกค้าจะเป็นฝ่ายมองหาและเลือกแบรนด์ที่สร้างคุณค่าได้ตรงใจที่สุด บริษัทจึงมีการปรับเปลี่ยนภาพลักษณ์หรือแบรนด์ใหม่ ให้เป็นแบรนด์สำหรับลูกค้าที่มีความแตกต่าง ทำให้ลูกค้าสัมผัสได้ในความรู้สึก
นอกจากนี้ ยังมีการเปลี่ยนแนวคิด หรือสโลแกนของไทยสมุทรฯ มาเป็น “รักคือพลังของชีวิต” เพื่อสื่อให้ลูกค้าเห็นว่า บริษัท ไทยสมุทรประกันชีวิต จะเป็นผู้ที่เติมเต็มความรักที่ลูกค้ามีให้กับคนที่ลูกค้ารัก ต้องการทำให้ตลาดเห็นว่ารักมีพลังจริงๆ มีพลังที่จะทำให้ทุกคนลุกขึ้นมาและทำสิ่งดีๆ ให้คนรัก ให้ลูก ให้พ่อแม่ ให้ญาติ ให้องค์กร เป็นพลังที่จะทำให้ก้าวข้ามขีดจำกัดทุกๆ อย่างที่เป็นไปไม่ได้ 
“การจะเป็นแบรนด์ที่แตกต่าง ไม่ง่ายเลย เพราะอดีตที่ผ่านมา บริษัทมีการเปลี่ยนภาพลักษณ์มาโดยตลอด ซึ่งเมื่อ 10 ปีก่อนหน้า บริษัทใช้สโลแกน ‘เพื่อนคู่ชีวิต’ แต่ทุกวันนี้เกือบทุกบริษัทได้หันมาสื่อภาพลักษณ์ของตัวเองออกไปว่า เป็นเพื่อนกับลูกค้าหมด บริษัทจึงหันมาใช้คำว่า รักคือพลังของชีวิต”นุสรา กล่าว
ในอีกด้านหนึ่ง บริษัท ไทยสมุทรฯ ยังเปลี่ยนช่องทางในการสื่อสารกับลูกค้า โดยหันไปช่องทางออนไลน์มากขึ้น เช่น ยูทูบ รายการวิทยุออนไลน์ เนื่องจากคนส่วนใหญ่เริ่มไม่ชมโทรทัศน์เหมือนในอดีต โดยเฉพาะคนรุ่นใหม่ 
อย่างไรก็ตาม นุสรา กล่าวว่า บริษัท ไทยสมุทรฯ ถือเป็นประกันชีวิตรายแรกที่ให้บริการด้านอิเล็กทรอนิกส์ ประกอบด้วย การจับมือกับธนาคารกรุงเทพในการพัฒนาเช็คอิเล็กทรอนิกส์ เพิ่มช่องทางการรับเงินสดตามเงื่อนไขให้กับลูกค้า ในวงเงินไม่เกิน 2 แสนบาท ผ่านเคาน์เตอร์ธนาคารกรุงเทพทุกสาขาทั่วประเทศ บริการบาร์โค้ดเอสเอ็มเอส ที่ลูกค้าสามารถนำบาร์โค้ดเอสเอ็มเอสที่แจ้งเตือนในมือถือไปชำระผ่านเคาน์เตอร์เซอร์วิสได้
ขณะเดียวกัน ยังมีระบบอี-โอเชี่ยน แคร์ การ์ด ที่ให้ลูกค้าสามารถรับบัตรโอเชี่ยน แคร์ การ์ด ผ่านมือถือ เพื่อความสะดวกในการเข้ารักษาตัวในโรงพยาบาล รวมถึงกระบวนการออกแบบผลิตภัณฑ์ กระบวนการซื้อ การบริการผ่านช่องทางต่างๆ ที่เข้าถึงและตรงกับความต้องการของลูกค้าให้มากขึ้น โดยจะมีทั้งผลิตภัณฑ์ ประกันชีวิตควบการลงทุน หรือ Unit Link ผลิตภัณฑ์สำหรับกลุ่มคนรุ่นใหม่ที่ต้องการแบบประกันที่เข้าใจง่าย ไม่ซับซ้อน สะดวกและง่ายในการซื้อ
นุสรา กล่าวว่า ตลอด 68 ปีของบริษัท จะทำธุรกิจที่ตั้งอยู่บนพื้นฐานของความรัก เห็นได้จากสโลแกนที่ใช้ในช่วงที่ผ่านมา คือ “ไทยสมุทร ยึดมั่นคำสัญญา” ต่อมาใช้คำว่า “ไทยสมุทร เราคิดถึงคุณก่อนใคร” เริ่มขายประกันชีวิตที่เก็บเบี้ยรายเดือน ที่เริ่มตั้งแต่เดือนละ 50 บาท มาเป็น 100 บาท และ 400 บาท ให้กับประชาชนผู้มีรายได้น้อย เพื่อจะได้มีหลักประกันส่งต่อให้กับครอบครัวเมื่อเกิดเหตุไม่คาดฝันขึ้น
ล่าสุดเปลี่ยนมาเป็น “เราเป็นเพื่อนคู่ชีวิตตลอดไป” หมายถึง แม้ลูกค้าจะเสียชีวิตไปแล้ว แต่บริษัทก็ยังอยู่เป็นเพื่อนให้กับลูกหลาน ครอบครัว 
“การทำรีแบรนด์ต้องใช้เวลาในการรับรู้ ก่อนหน้านี้บริษัทได้ปรับรูปแบบสาขาให้ทันสมัยไปแล้ว ปรับสีของโลโก้ แบบฟอร์มการแต่งตัวที่ดูทันสมัยก็ดีขึ้นในระดับหนึ่ง แต่แบรนด์ต้องเป็นสิ่งที่ลูกค้าสัมผัสได้ และเชื่อจริงๆว่าเป็นอย่างที่เราสื่อออกไป” นุสรา กล่าว